CELEX: 32014R0686
Language: lv
Date: 2014-06-20 00:00:00
Title: Komisijas Regula (ES) Nr. 686/2014 ( 2014. gada 20. jūnijs ), ar ko groza Regulas (EK) Nr. 983/2009 un (ES) Nr. 384/2010 attiecībā uz dažu tādu veselīguma norāžu lietošanas nosacījumiem, kas saistītas ar augu sterīnu un augu stanolu ietekmi uz ZBL holesterīna līmeņa pazemināšanos asinīs  Dokuments attiecas uz EEZ

21.6.2014   
            
            
               LV
            
            
               Eiropas Savienības Oficiālais Vēstnesis
            
            
               L 182/27
            
         KOMISIJAS REGULA (ES) Nr. 686/2014
   (2014. gada 20. jūnijs),
   ar ko groza Regulas (EK) Nr. 983/2009 un (ES) Nr. 384/2010 attiecībā uz dažu tādu veselīguma norāžu lietošanas nosacījumiem, kas saistītas ar augu sterīnu un augu stanolu ietekmi uz ZBL holesterīna līmeņa pazemināšanos asinīs
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 17. panta 3. punktu,
   tā kā:
   
               (1)
            
            
               Regulā (EK) Nr. 1924/2006 noteikts, ka pieteikumi par atļauju piešķiršanu veselīguma norādēm nosūtāmi attiecīgās dalībvalsts kompetentajai iestādei. Valsts kompetentā iestāde minētos pieteikumus nosūta Eiropas Pārtikas nekaitīguma iestādei (EFSA), turpmāk “Iestāde”. Iestāde sniedz atzinumu par veselīguma norādi un to nosūta Komisijai, kura, ņemot vērā Iestādes atzinumu, lems par atļaujas piešķiršanu veselīguma norādei.
            
         
               (2)
            
            
               Ja Iestādes atzinums ir labvēlīgs attiecībā uz atļaujas piešķiršanu veselīguma norādei, tajā saskaņā ar Regulas (EK) Nr. 1924/2006 16. panta 4. punktu var iekļaut īpašus veselīguma norādes lietošanas nosacījumus.
            
         
               (3)
            
            
               Atļaujas veselīguma norādēm drīkst grozīt pēc pieteikuma iesniedzēja vai izmantotāja pieprasījuma, kā noteikts Regulas (EK) Nr. 1924/2006 19. panta 1. punktā, vai pēc Iestādes atzinuma, kas izdots pēc Iestādes iniciatīvas vai pēc kādas dalībvalsts vai Komisijas pieprasījuma, kā noteikts Regulas (EK) Nr. 1924/2006 19. panta 2. punktā.
            
         
               (4)
            
            
               Pēc tam, kad bija saņemts pēc Komisijas pieprasījuma un līdzīga Francijas pieprasījuma sagatavots Iestādes atzinums par iespēju iekļaut veselīguma norādēs kvantitatīvo ietekmi saistībā ar augu stearīnu/augu stanola esteru ietekmi uz holesterīna līmeņa pazemināšanos asinīs (jautājums Nr. EFSA-Q-2009-00530 un Q-2009-00718) (2), Komisija ar Regulu (ES) Nr. 376/2010 (3) grozīja lietošanas nosacījumus divām veselīguma norādēm, kas saistītas ar augu sterīnu un augu stanola esteru ietekmi uz holesterīna līmeņa pazemināšanos asinīs, kā noteikts Komisijas Regulā (EK) Nr. 983/2009 (4), norādot minēto vielu kvantitatīvo ietekmi. Turklāt Komisija, pamatojoties uz to pašu Iestādes atzinumu, ar Regulu (ES) Nr. 384/2010 (5) izsniedza atļauju veselīguma norādei, kas saistīta ar augu stearīnu/augu stanola esteru ietekmi uz ZBL holesterīna līmeņa pazemināšanos asinīs, paredzot lietošanas nosacījumus attiecībā uz kvantitatīvās ietekmes norādi.
            
         
               (5)
            
            
               Pēc tam, kad uzņēmums Raisio Nutrition Ltd bija iesniedzis pieteikumu saskaņā ar Regulas (EK) Nr. 1924/2006 14. panta 1. punkta a) apakšpunktu, Iestādei lūdza sniegt atzinumu par veselīguma norādi, kas saistīta ar augu sterīnu un augu stanola esteru ietekmi uz ZBL holesterīna līmeņa pazemināšanos asinīs (jautājums Nr. EFSA-Q-2011-00851) (6). Pieteikuma iesniedzējs piedāvāja šādu veselīguma norādes formulējumu: “Ir pierādīts, ka, katru dienu pārtikā lietojot 3 g augu stanola esteru, holesterīna līmenis asinīs pazeminās par 12 %. Augsts holesterīna līmenis ir riska faktors saslimšanai ar sirds un asinsvadu slimībām.” Pieteikuma iesniedzējs arī pieprasīja, lai tiktu norādīts, ka minimālais laiks, kāds vajadzīgs, lai panāktu norādīto ietekmi, ir viena līdz divas nedēļas, un lai atļauja tiktu izsniegta veselīguma norādēm dažādiem pārtikas produktiem, tostarp dzeltenajiem ziežamajiem taukiem, piena produktiem, sieram, rudzu maizei, auzu miltiem, fermentēta sojas piena produktiem (dzeramiem un ar karoti ēdamiem jogurta izstrādājumiem) un auzu piena dzērieniem.
            
         
               (6)
            
            
               Pamatojoties uz iesniegto informāciju, Iestāde savā atzinumā, kuru 2012. gada 16. maijā saņēma Komisija un dalībvalstis, secināja, ka, katru dienu pārtikā lietojot 3 g (2,7–3,3 g) augu stanola esteru, ZBL holesterīna līmenis asinīs pazeminās par 11,4 % (95 % ticamības intervāls: 9,8–13,0), un ka minimālais laiks, kāds vajadzīgs, lai ar augu stanola esteru palīdzību panāktu maksimālo ZBL holesterīna līmeņa pazemināšanos, ir divas līdz trīs nedēļas. Turklāt Iestāde secināja – ir pierādīts, ka, augu stanola esterus pievienojot tādiem pārtikas produktiem kā margarīnveida ziežamie, majonēze, salātu mērces un tādiem piena produktus kā piens, jogurti, tostarp jogurti ar zemu tauku saturu, un siers, ZBL holesterīna līmenis asinīs pazeminās vienmērīgi, savukārt gadījumos, kad augu stanoli pievienoti citiem pārtikas veidiem, to ietekme uz holesterīna līmeņa pazemināšanos nav tik izteikta.
            
         
               (7)
            
            
               Uzņēmumi Unilever PLC un Unilever NV saskaņā ar Regulas (EK) Nr. 1924/2006 19. pantu iesniedza pieteikumu grozīt lietošanas nosacījumus veselīguma norādēm, kas saistītas ar augu sterīnu un augu stanola esteru ietekmi uz ZBL holesterīna līmeņa pazemināšanos asinīs (jautājums Nr. EFSA-Q-2011-01241) (7). Grozījums attiecas uz to, cik lielā mērā, katru dienu pārtikā lietojot 1,5 g līdz 3 g augu sterīnu un augu stanolu, ZBL holesterīna līmenis asinīs pazeminās (7–12 %). Pieteikuma iesniedzējs arī pieprasīja norādīt, ka minimālais laiks, kāds vajadzīgs, lai panāktu norādīto ietekmi, ir viena līdz divas nedēļas.
            
         
               (8)
            
            
               Pamatojoties uz iesniegto informāciju, Iestāde savā atzinumā, kuru 2012. gada 16. maijā saņēma Komisija un dalībvalstis, secināja, ka, katru dienu pārtikā lietojot 3 g (2,6–3,4 g) augu sterīnu un augu stanola esteru, ZBL holesterīna līmenis asinīs pazeminās par 11,3 % (95 % ticamības intervāls: 10,0–12,5) un ka minimālais laiks, kāds vajadzīgs, lai ar augu sterīnu un augu stanolu palīdzību panāktu maksimālo ZBL holesterīna līmeņa pazemināšanos, ir divas līdz trīs nedēļas. Turklāt Iestāde savā novērtējumā norādīja, ka līdzīgā mērā ZBL holesterīna līmenis asinīs pazeminās arī tad, ja katru dienu lieto 1,5–3 g augu sterīnu un augu stanolu.
            
         
               (9)
            
            
               Atļauto veselīguma norāžu lietošanas nosacījumi attiecībā uz augu sterīniem, augu stanola esteriem un augu sterīniem/augu stanola esteriem, kā noteikts Regulās (EK) Nr. 983/2009 un (ES) Nr. 384/2010, paredz, ka atsauci uz minēto vielu ietekmes nozīmīgumu holesterīna līmeņa pazemināšanā var izmantot tikai konkrētām kategorijām pieskaitāmiem pārtikas produktiem. Saskaņā ar minētajiem nosacījumiem, atsaucoties uz minēto vielu ietekmes nozīmīgumu holesterīna līmeņa pazemināšanā, ir jāinformē patērētāji, ka, katru dienu pārtikā lietojot 1,5 g līdz 2,4 g augu sterīnu un/vai augu stanola esteru, divu līdz trīs nedēļu laikā ZBL holesterīna līmenis asinīs pazemināsies par 7–10 %. Tā kā jauni pierādījumi liecina, ka lielāku ietekmi panāk ar lielāku minēto vielu devu – līdz 3 g dienā, ņemot vērā Iestādes zinātniskos atzinumus, minētie lietošanas nosacījumi ir jāgroza attiecībā uz patērētāju informēšanu par minēto vielu ietekmes nozīmīgumu un nepieciešamo dienas devu.
            
         
               (10)
            
            
               Lai nodrošinātu, ka ar Regulām (EK) Nr. 983/2009 un (ES) Nr. 384/2010 atļautās norādes nemulsina un nemaldina patērētāju, lietošanas nosacījumi attiecībā uz patērētāju informēšanu par holesterīna līmeņa pazemināšanas nozīmīgumu būtu jānosaka saskaņotā veidā. Līdzīgu ietekmi panāk, lietojot augu sterīnus un augu stanolus diapazonā no 1,5 g līdz 3 g dienā, tāpēc ir lietderīgi norādīt tādu pašu augu sterīnu, augu stanola esteru un augu stearīnu/augu stanola esteru ietekmes nozīmīgumu. Saskaņā ar Komisijas Regulu (EK) Nr. 608/2004 (8) augu sterīnu un augu stanolu patēriņš nedrīkst pārsniegt 3 g dienā. Tādēļ lietošanas nosacījumos ir lietderīgi paredzēt devu diapazonu tikai līdz 3 g.
            
         
               (11)
            
            
               Tādēļ Regulas (EK) Nr. 983/2009 un (ES) Nr. 384/2010 būtu attiecīgi jāgroza.
            
         
               (12)
            
            
               Nosakot šajā regulā paredzētos pasākumus, Komisija ņēma vērā atsauksmes, kas saskaņā ar Regulas (EK) Nr. 1924/2006 16. panta 6. punktu bija saņemtas no pieteikuma iesniedzējiem un sabiedrības pārstāvjiem.
            
         
               (13)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Grozījumi Regulā (EK) Nr. 983/2009
   Regulas (EK) Nr. 983/2009 I pielikumu groza šādi:
   
               1)
            
            
               pirmo ierakstu (attiecībā uz veselīguma norādi: “Ir pierādīts, ka augu sterīni pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar asinsvadu un sirds slimībām”) groza šādi:
               
                           a)
                        
                        
                           piektās slejas (norādes lietošanas nosacījumi) tekstu aizstāj ar šādu:
                           “Patērētāja informēšana par to, ka labvēlīgo ietekmi panāk, katru dienu pārtikā lietojot vismaz 1,5–3 g augu sterīnu. Atsauci uz ietekmes nozīmīgumu var izmantot tikai attiecībā uz šādiem pārtikas produktiem: dzeltenie ziežamie tauki, piena produkti, majonēze un salātu mērces. Aprakstot ietekmes nozīmīgumu, patērētājam jādara zināma amplitūda (7–10 %) pārtikas produktiem, ko panāk, katru dienu pārtikā lietojot 1,5–2,4 g augu sterīnu, vai amplitūda (10–12,5 %) pārtikas produktiem, ko panāk, katru dienu pārtikā lietojot 2,5–3 g augu sterīnu, un laiks, kas nepieciešams, lai panāktu labvēlīgo ietekmi (2–3 nedēļas).”;
                        
                     
                           b)
                        
                        
                           septītās slejas (atsauce uz EFSA atzinumu) tekstu aizstāj ar šādu:
                           “Q-2008-085
                           Q-2009-00530 un Q-2009-00718
                           Q-2011-01241”;
                        
                     
         
               2)
            
            
               otro ierakstu (attiecībā uz veselīguma norādi: “Ir pierādīts, ka augu stanola esteri pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar asinsvadu un sirds slimībām”) groza šādi:
               
                           a)
                        
                        
                           piektās slejas (norādes lietošanas nosacījumi) tekstu aizstāj ar šādu:
                           “Patērētāja informēšana par to, ka labvēlīgo ietekmi panāk, katru dienu pārtikā lietojot vismaz 1,5–3 g augu stanolu. Atsauci uz ietekmes nozīmīgumu var izmantot tikai attiecībā uz šādiem pārtikas produktiem: dzeltenie ziežamie tauki, piena produkti, majonēze un salātu mērces. Aprakstot ietekmes nozīmīgumu, patērētājam jādara zināma amplitūda (7–10 %) pārtikas produktiem, ko panāk, katru dienu pārtikā lietojot 1,5–2,4 g augu sterīnu, vai amplitūda (10–12,5 %) pārtikas produktiem, ko panāk, katru dienu pārtikā lietojot 2,5–3 g augu sterīnu, un laiks, kas nepieciešams, lai panāktu labvēlīgo ietekmi (2–3 nedēļas).”;
                        
                     
                           b)
                        
                        
                           septītās slejas (atsauce uz EFSA atzinumu) tekstu aizstāj ar šādu:
                           “Q-2008-118
                           Q-2009-00530 un Q-2009-00718
                           Q-2011-00851
                           Q-2011-01241”.
                        
                     
         2. pants
   Grozījumi Regulā (ES) Nr. 384/2010
   Regulas (ES) Nr. 384/2010 I pielikumā pirmo ierakstu (attiecībā uz veselīguma norādi: “Ir pierādīts, ka augu sterīni un augu stanola esteri pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar koronāro sirds slimību”) groza šādi:
   
               a)
            
            
               piektās slejas (norādes lietošanas nosacījumi) tekstu aizstāj ar šādu:
               “Patērētāja informēšana par to, ka labvēlīgo ietekmi panāk, katru dienu lietojot pārtikā 1,5–3 g augu sterīnu/stanolu. Norādīt ietekmes efektivitāti var vienīgi uz šādu kategoriju pārtikas produktiem: dzeltenie ziežamie tauki, piena produkti, majonēze un salātu mērces. Norādot ietekmes efektivitāti, patērētājam jāsniedz informācija par to, ka kopējais holesterīna samazināšanās līmenis ir “7–10 %” pārtikas produktiem, kas nodrošina dienas devu 1,5–2,4 g augu sterīnu/stanolu, vai “10–12,5 %” pārtikas produktiem, kas nodrošina dienas devu 2,5–3 g augu sterīnu/stanolu, un laiks, kādā var panākt vēlamo ietekmi, ir “divas līdz trīs nedēļas””;
            
         
               b)
            
            
               septītās slejas (atsauce uz EFSA atzinumu) tekstu aizstāj ar šādu:
               “Q-2008-779
               Q-2009-00530 un Q-2009-00718
               Q-2011-01241”.
            
         3. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 20. jūnijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 404, 30.12.2006., 9. lpp.
   
   
      (2)  The EFSA Journal (2009) 1175, 1.–9. lpp.
   
      (3)  Komisijas 2010. gada 3. maija Regula (ES) Nr. 376/2010, ar ko groza Regulu (EK) Nr. 983/2009 par atļauju piešķiršanu un atļaujas piešķiršanas atteikumu dažām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību (OV L 111, 4.5.2010., 3. lpp.).
   
      (4)  Komisijas 2009. gada 21. oktobra Regula (EK) Nr. 983/2009 par atļauju piešķiršanu un atļaujas piešķiršanas atteikumu dažām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību (OV L 277, 22.10.2009., 3. lpp.).
   
      (5)  Komisijas 2010. gada 5. maija Regula (ES) Nr. 384/2010 par atļauju piešķiršanu un atļaujas piešķiršanas atteikumu konkrētām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību (OV L 113, 6.5.2010., 6. lpp.).
   
      (6)  The EFSA Journal 2012; 10 (5): 2692.
   
      (7)  The EFSA Journal 2012; 10 (5): 2693.
   
      (8)  Komisijas 2004. gada 31. marta Regula (EK) Nr. 608/2004 par tādas pārtikas un pārtikas sastāvdaļu marķēšanu, kam pievienoti fitosterīni, fitosterīnu esteri, fitostanoli un/vai fitostanolu esteri (OV L 97, 1.4.2004., 44. lpp.).